CELEX: 32010D0226
Language: sk
Date: 2010-04-20 00:00:00
Title: 2010/226/: Rozhodnutie Komisie z  20. apríla 2010 o opätovnom preskúmaní obmedzenia týkajúceho sa chlórovaných parafínov s krátkym reťazcom uvedených v prílohe XVII k nariadeniu Európskeho parlamentu a Rady (ES) č. 1907/2006 [oznámené pod číslom K(2010) 1942] (Text s významom pre EHP)

22.4.2010   
            
            
               SK
            
            
               Úradný vestník Európskej únie
            
            
               L 100/15
            
         ROZHODNUTIE KOMISIE
   z 20. apríla 2010
   o opätovnom preskúmaní obmedzenia týkajúceho sa chlórovaných parafínov s krátkym reťazcom uvedených v prílohe XVII k nariadeniu Európskeho parlamentu a Rady (ES) č. 1907/2006
   [oznámené pod číslom K(2010) 1942]
   (Text s významom pre EHP)
   (2010/226/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 69 ods. 5,
   po porade s výborom zriadeným podľa článku 133 nariadenia (ES) č. 1907/2006,
   keďže:
   
               (1)
            
            
               Holandsko v liste zo 4. júna 2009 navrhlo, aby sa opätovne preskúmalo obmedzenie týkajúce sa chlórovaných parafínov s krátkym reťazcom uvedených v položke 42 prílohy XVII k nariadeniu (ES) č. 1907/2006, a v súvislosti s tým predložilo dôkazy podľa článku 69 ods. 5 uvedeného nariadenia. Holandsko uvádza, že tieto látky predstavujú riziko pre životné prostredie najmä vtedy, ak ich obsahujú výrobky, ako napr. gumené výrobky, stavebné a konštrukčné materiály (tesniace materiály), textil a výrobky ošetrené farbami a nátermi, keďže počas životného cyklu uvedených výrobkov dochádza k vyprchávaniu, vylúhovaniu a erózii.
            
         
               (2)
            
            
               V poslednom doplnku k správe Európskej únie o hodnotení rizika (2) stanovenej nariadením Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (3) sa dospelo k záveru, že chlórované parafíny s krátkym reťazcom spĺňajú kritériá perzistentnej, bioakumulatívnej a toxickej (PBT) látky, a okrem toho sa identifikovali ďalšie environmentálne riziká v súvislosti s nanášaním rubového náteru pri textilných výrobkoch a zmiešavaním/konverziou kaučuku. Z dôvodu ich vlastností ako perzistentných, bioakumulatívnych a toxických látok sa chlórované parafíny s krátkym reťazcom označili za látky vzbudzujúce veľké obavy a v súlade s článkom 59 nariadenia (ES) č. 1907/2006 sa zaradili do zoznamu kandidátskych látok.
            
         
               (3)
            
            
               Rozhodnutím 2007/395/ES zo 7. júna 2007 o vnútroštátnych ustanoveniach týkajúcich sa používania chlórovaných parafínov s krátkym reťazcom, ktoré oznámilo Holandské kráľovstvo podľa článku 95 ods. 4 Zmluvy o ES (4), Komisia povolila Holandsku zachovať jeho vnútroštátne ustanovenia o chlórovaných parafínoch s krátkym reťazcom, ktoré boli prísnejšie ako ustanovenia o chlórovaných parafínoch s krátkym reťazcom v prílohe I k smernici Rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (5). Uvedené existujúce a prísnejšie obmedzenia pre chlórované parafíny s krátkym reťazcom sú uvedené v oznámení Komisie v súlade s článkom 67 ods. 3 nariadenia (ES) č. 1907/2006 (6) a Holandsko ich môže zachovať do 1. júna 2013.
            
         
               (4)
            
            
               Navrhlo sa, aby chlórované parafíny s krátkym reťazcom boli zahrnuté do Protokolu o perzistentných organických znečisťujúcich látkach k Dohovoru Európskej hospodárskej komisie Organizácie Spojených národov (EHK OSN) o diaľkovom znečisťovaní ovzdušia prechádzajúcom hranicami štátov a k Štokholmskému dohovoru o perzistentných organických znečisťujúcich látkach. Keďže k tomuto zahrnutiu zatiaľ nedošlo, je vhodné začať opätovné preskúmanie obmedzenia týkajúceho sa chlórovaných parafínov s krátkym reťazcom podľa nariadenia (ES) č. 1907/2006, aby sa neodďaľovalo možné prijatie primeraných opatrení na zníženie rizika.
            
         
               (5)
            
            
               Podľa článku 69 ods. 4 nariadenia (ES) č. 1907/2006 by Holandsko malo vypracovať dokumentáciu, ktorá spĺňa požiadavky prílohy XV k uvedenému nariadeniu,
            
         PRIJALA TOTO ROZHODNUTIE:
   Článok 1
   Obmedzenie týkajúce sa chlórovaných parafínov s krátkym reťazcom uvedených v položke 42 prílohy XVII k nariadeniu (ES) č. 1907/2006 sa opätovne preskúmava v súlade s postupom uvedeným v článku 69 uvedeného nariadenia.
   Článok 2
   Toto rozhodnutie je určené členským štátom a Európskej chemickej agentúre.
   
      V Bruseli 20. apríla 2010
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. EÚ L 396, 30.12.2006, s. 1.
   
      (2)  Správa Európskej únie o hodnotení rizika – aktualizované znenie, august 2008 – je dostupná na stránke: http://ecb.jrc.ec.europa.eu/
   
      (3)  Ú. v. ES L 84, 5.4.1993, s. 1.
   
      (4)  Ú. v. EÚ L 148, 9.6.2007, s. 17.
   
      (5)  Ú. v. ES L 262, 27.9.1976, s. 201.
   
      (6)  Ú. v. EÚ C 130, 9.6.2009, s. 3.